CELEX: 32014R0545
Language: ga
Date: 2014-05-15
Title: Rialachán (AE) Uimh. 545/2014 ó Pharlaimint na hEorpa agus ón gComhairle an 15 Bealtaine 2014 lena leasaítear Rialachán (CE) Uimh. 577/98 ón gComhairle maidir le suirbhé samplach ar an bhfórsa saothair a eagrú sa Chomhphobal  Téacs atá ábhartha maidir leis an LEE

29.5.2014   
            
            
               GA
            
            
               Iris Oifigiúil an Aontais Eorpaigh
            
            
               10
            
         RIALACHÁN (AE) Uimh. 545/2014 Ó PHARLAIMINT NA hEORPA AGUS ÓN gCOMHAIRLE
   an 15 Bealtaine 2014
   lena leasaítear Rialachán (CE) Uimh. 577/98 ón gComhairle maidir le suirbhé samplach ar an bhfórsa saothair a eagrú sa Chomhphobal
   (Téacs atá ábhartha maidir leis an LEE)
   TÁ PARLAIMINT NA hEORPA AGUS COMHAIRLE AN AONTAIS EORPAIGH,
   Ag féachaint don Chonradh ar Fheidhmiú an Aontais Eorpaigh, agus go háirithe Airteagal 338(1) de,
   Ag féachaint don togra ón gCoimisiún Eorpach,
   Tar éis an dréachtghníomh reachtach a chur chuig na parlaimintí náisiúnta,
   Ag gníomhú dóibh i gcomhréir leis an ngnáthnós imeachta reachtach (1),
   De bharr an méid seo a leanas:
   
               (1)
            
            
               Chun an t-idirdhealú a chomhrac go héifeachtach i gcomhréir le hAirteagal 10 den Chonradh ar Fheidhmiú an Aontais Eorpaigh (CFAE), chun féachaint leis go ndéantar Airteagal 21 den Chairt um Chearta Bunúsacha an Aontais Eorpaigh a chomhlíonadh, agus chun lánfhostaíocht agus dul chun cinn sóisialta a bhaint amach, i gcomhréir le hAirteagal 3 den Chonradh ar an Aontas Eorpach (CAE), agus chun faireachán a dhéanamh ar an dul chun cinn maidir le cuspóirí beartais an Aontais a bhaint amach, amhail príomhspriocanna Eoraip 2020, tá gá le staidreamh inchomparáide, iontaofa agus oibiachtúil maidir le cás na ndaoine atá fostaithe, cás na ndaoine atá dífhostaithe agus cás na ndaoine sin atá lasmuigh de mhargadh an tsaothair, agus ní mór ag an am céanna rúndacht an staidrimh, an phríobháideacht agus cosaint sonraí pearsanta a urramú.
            
         
               (2)
            
            
               Mar thoradh ar theacht i bhfeidhm CFAE, caithfear na cumhachtaí a tugadh don Choimisiún a ailíniú le hAirteagal 290 den Chonradh sin agus leis an gcreat nua dlíthiúil a d’eascair as teacht i bhfeidhm Rialachán (AE) Uimh. 182/2011 ó Pharlaimint na hEorpa agus ón gComhairle (2).
            
         
               (3)
            
            
               Ghabh an Coimisiún air féin, faoi Rialachán (AE) Uimh. 182/2011, athbhreithniú a dhéanamh ar ghníomhartha reachtacha a bhfuil tagairtí iontu faoi láthair don nós imeachta rialúcháin lena ngabhann grinnscrúdú i bhfianaise na gcritéar a leagtar síos in CFAE.
            
         
               (4)
            
            
               Tagraítear i Rialachán (CE) Uimh. 577/98 (3), don nós imeachta rialúcháin lena ngabhann grinnscrúdú agus dá bhrí sin ba cheart athbhreithniú a dhéanamh air i bhfianaise na gcritéar a leagtar síos in CFAE.
            
         
               (5)
            
            
               Chun forbairtí eacnamaíocha, sóisialta agus teicniúla, go háirithe, a chur san áireamh, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún i dtaca le liosta athróga na suirbhéanna a choigeartú, mar a shonraítear faoi chuimsiú an liosta de 14 ghrúpa de shaintréithe suirbhéanna dá dtagraítear i Rialachán (CE) Uimh. 577/98, chun clár trí bliana a bhunú ina mbeidh modúil ad hoc, agus ina sonrófar, i gcás gach modúil ad hoc, an t-ábhar, liosta de réimse na faisnéise speisialaithe agus an cur síos air (“fomhodúil ad hoc”) agus an tréimhse tagartha. Ina theannta sin, ba cheart go dtabharfaí de chumhacht don Choimisiún gníomhartha tarmligthe a ghlacadh d’fhonn an liosta d’athróga struchtúracha a ghlacadh mar aon le minicíocht an bhailithe. Ba cheart don Choimisiún a áirithiú nach gcuirfidh na gníomhartha tarmligthe sin ualach suntasach breise ar na Ballstáit ná ar na freagróirí.
            
         
               (6)
            
            
               Tá sé tábhachtach, go háirithe, go rachadh an Coimisiún i mbun comhairliúchán iomchuí le linn a chuid oibre ullmhúcháin, lena n-áirítear ar leibhéal saineolaithe. Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí.
            
         
               (7)
            
            
               Chun coinníollacha aonfhoirmeacha a áirithiú maidir le Rialachán (CE) Uimh. 577/98 a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011.
            
         
               (8)
            
            
               I bhfianaise thábhacht mhodúil ad hoc an tSuirbhé ar an bhFórsa Saothair do bheartais an Aontais, tá ranníocaíocht ón Aontas i leith cur chun feidhme na modúl sin a mhaoiniú le bronnadh i gcomhréir leis an bprionsabal maidir le comhroinnt réasúnta an ualaigh airgeadais idir buiséad an Aontais agus buiséad na mBallstát. Ba cheart deontais a chur ar fáil, gan gairmeacha tograí, i gcomhréir le Rialachán (AE, Euratom) Uimh. 966/2012 ó Pharlaimint na hEorpa agus ón gComhairle (4). Ba cheart na deontais a bhronnadh ar na hinstitiúidí staidrimh náisiúnta agus ar údaráis náisiúnta eile dá dtagraítear i Rialachán (CE) Uimh. 223/2009 ó Pharlaimint na hEorpa agus ón gComhairle (5), faoi réir chur chun feidhme iarbhír na modúl ad hoc. Féadfaidh deontais arna soláthar chun suirbhéanna ar an bhfórsa saothair a dhéanamh a bheith i bhfoirm cnapshuimeanna. Sa chomhthéacs seo, ba cheart úsáid na gcnapshuimeanna a bheith ar cheann de na príomh-mhodhanna chun bainistiú na ndeontas a shimpliú.
            
         
               (9)
            
            
               De mhaolú ar Rialachán (AE, Euratom) Uimh. 966/2012 agus i bhfianaise an mhéadaithe ar an ualach a bhaineann leis an bhfaisnéis bhreise atá le bailiú do mhodúil ad hoc an tSuirbhé ar an bhFórsa Saothair, faisnéis a rannchuideoidh leis na táscairí a sholáthar do spriocanna beartais an Aontais, is gá costais tuarastail phearsanra na gcóras riaracháin náisiúnta a chómhaoiniú fiú dá mbeadh an t-údarás poiblí ábhartha tar éis tabhairt faoin mbeart a dtacaítear leis gan deontas ón Aontas, mar aon le costais ábhartha eile atá incháilithe a chómhaoiniú.
            
         
               (10)
            
            
               Maidir le cumhachtaí a tharchur chuig an gCoimisiún, tá an Rialachán seo teoranta do na cumhachtaí atá tugtha don Choimisiún cheana agus atá i Rialachán (CE)Uimh. 577/98 a ailíniú le hAirteagal 290 CFAE agus leis an gcreat nua reachtach a eascraíonn as teacht i bhfeidhm Rialachán (AE) Uimh. 182/2011, agus, i gcás inarb iomchuí, raon feidhme na gcumhachtaí sin a athbhreithniú. Ós rud é gurb amhlaidh i gcónaí é nach féidir leis na Ballstáit cuspóirí Rialachán (CE) Uimh. 577/98 a ghnóthú go leordhóthanach ach gur féidir iad a ghnóthú níos fearr ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta a leagtar amach in Airteagal 5 CAE. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú.
            
         
               (11)
            
            
               Chun deimhneacht dhlíthiúil a áirithiú, ní mór nach ndéanfadh an Rialachán seo difear do na nósanna imeachta chun bearta arna dtionscnamh ach nach bhfuil críochnaithe roimh theacht i bhfeidhm an Rialacháin seo a ghlacadh.
            
         
               (12)
            
            
               Ba cheart, dá bhrí sin, Rialachán (CE) Uimh. 577/98 a leasú dá réir,
            
         TAR ÉIS AN RIALACHÁN SEO A GHLACADH:
   Airteagal 1
   Leasaítear Rialachán (CE) Uimh. 577/98 mar a leanas:
   
               (1)
            
            
               Leasaítear Airteagal 4 mar a leanas:
               
                           (a)
                        
                        
                           cuirtear an méid seo a leanas in ionad mhír 2 agus mhír 3:
                           “2.   Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 7c, maidir le liosta athróga na suirbhéanna a choigeartú, mar a shonraítear sa liosta de 14 ghrúpa de shaintréithe suirbhéanna dá dtagraítear i mír 1 den Airteagal seo agus gur gá a dhéanamh de thoradh fhorbairt na dteicníochtaí agus na gcoincheap. Le gníomh tarmligthe a ghlactar i gcomhréir leis an mír seo, ní dhéanfar athróga éigeantacha as athróga roghnacha. Beidh na hathróga éigeantacha atá le cumhdach go leanúnach faoi na saintréithe suirbhéanna i bpointe (a) go pointe (j) agus i bpointe (l), pointe (m) agus pointe (n) de mhír 1 den Airteagal seo. Beidh na hathróga sin laistigh den 94 shaintréith suirbhéanna. Glacfar an gníomh tarmligthe faoi seach tráth nach déanaí ná 15 mhí ar a laghad roimh thús thréimhse tagartha an tsuirbhé.
                           Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 7c, maidir le liosta d’athróga (dá ngairfear ‘athróga struchtúracha’ anseo feasta) amach as saintréithe na suirbhéanna atá sonraithe i mír 1 den Airteagal seo nach gá suirbhé a dhéanamh orthu ach mar mheáin bhliantúla, trí leas a bhaint as foshampla de bharúlacha neamhspleácha ag tagairt do 52 sheachtain, seachas mar mheáin ráithiúla.
                           2a.   Comhlíonfaidh athróga struchtúracha an coinníoll nach rachaidh earráid chaighdeánach choibhneasta (gan éifeacht an deartha a áireamh) aon mheastacháin bhliaintúil in ionannas 1 % nó níos mó den daonra atá in aois oibre thar an méid a leanas:
                           
                                       (a)
                                    
                                    
                                       9 % i gcás Ballstát ina bhfuil daonra idir 1 mhilliún agus 20 milliún áitritheoir; agus
                                    
                                 
                                       (b)
                                    
                                    
                                       5 % i gcás Ballstát ina bhfuil daonra de 20 milliún áitritheoir nó os a chionn.
                                    
                                 Díolmhófar Ballstáit ina bhfuil níos lú ná 1 mhilliún áitritheoirí ó na ceanglais maidir leis an earráid chaighdeánach choibhneasta agus baileofar na hathróga don sampla iomlán mura gcomhlíonfaidh an sampla an critéar a leagtar amach i bpointe (a).
                           I gcás Ballstát a úsáideann foshampla chun sonraí maidir le hathróga struchtúracha a bhailiú, má úsáidtear níos mó ná tonn amháin, is iad barúlacha neamhspleácha a bheidh san fhoshampla iomlán a úsáidtear.
                           2b.   Áiritheofar comhsheasmhacht idir na hiomláin bhliantúla foshampla agus na meáin bhliantúla de shamplaí iomlána don fhostaíocht, don dífhostaíocht agus do dhaonra neamhghníomhach de réir inscne agus do na haoisghrúpaí seo a leanas: 15 go 24, 25 go 34, 35 go 44, 45 go 54, agus 55 +.
                           3.   Glacfaidh an Coimisiún, trí bhíthin gníomhartha cur chun feidhme, rialacha maidir le seiceáil, códú na n-athróg agus liosta na bprionsabal chun ceisteanna a fhoirmliú a bhaineann le staid an tsaothair. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 8(2).”;
                        
                     
                           (b)
                        
                        
                           scriostar mír 4.
                        
                     
         
               (2)
            
            
               Cuirtear isteach na hAirteagail seo a leanas:
               “Airteagal 7a
               Modúil ad hoc
               1.   Féadfar tacar eile saintréithe a chur isteach (dá ngairtear “modúl ad hoc” anseo feasta) chun an fhaisnéis a dtugtar tuairisc uirthi in Airteagal 4(1) a fhorlíonadh.
               2.   Leis an sampla a úsáidtear chun faisnéis a bhailiú maidir le modúil ad hoc, soláthrófar freisin faisnéis maidir le hathróga struchtúracha.
               3.   Leis an sampla a úsáidtear chun faisnéis a bhailiú maidir le modúil ad hoc, comhlíonfar ceann amháin de na coinníollacha seo a leanas:
               
                           (a)
                        
                        
                           an fhaisnéis maidir leis na modúil ad hoc sna 52 sheachtain tagartha a bhailiú agus beidh sé faoi réir na gceanglas céanna atá in Airteagal 4(2a); nó
                        
                     
                           (b)
                        
                        
                           an fhaisnéis maidir leis na modúil ad hoc sa sampla iomlán de ráithe amháin ar a laghad a bhailiú.
                        
                     4.   Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 7c lena mbunaítear clár modúl ad hoc a chumhdaíonn trí bliana. Leis an gclár seo, saineofar ábhar, liosta agus cur síos réimse na faisnéise speisialaithe (dá ngairtear “modúl ad hoc” anseo feasta) do gach modúl ad hoc, lena bhfoirmítear an creat faoina gcinnfear saintréithe teicniúla an mhodúil ad hoc dá dtagraítear i mír 5 den Airteagal seo agus an tréimhse tagartha. Glacfar an clár tráth nach déanaí ná 24 mhí roimh thús thréimhse tagartha an cláir.
               5.   Chun cur i bhfeidhm aonfhoirmeach an chláir dá dtagraítear i mír 4 den Airteagal seo a áirithiú, sonróidh an Coimisiún, trí bhíthin gníomhartha cur chun feidhme, saintréithe teicniúla an mhodúil ad hoc faoi gach fomhodúl ad hoc i gcomhréir le réimse na faisnéise speisialaithe dá dtagraítear sa mhír sin, mar aon leis na scagairí agus na cóid a úsáidfear chun sonraí a tharchur agus an spriocdháta chun na torthaí a tharchur a d’fhéadfadh a bheith difriúil ón spriocdháta a leagtar amach in Airteagal 6. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 8(2).
               6.   Déanfar liosta mionsonraithe na faisnéise atá le bailiú i modúl ad hoc a tharraingt suas tráth nach déanaí ná 12 mhí roimh thús na tréimhse tagartha don mhodúl sin. Ní beidh níos mó ná 11 saintréith theicniúla i modúl ad hoc.
               Airteagal 7b
               Foráil maidir le maoiniú
               Bronnfaidh an tAontas tacaíocht airgeadais ar na hinstitiúidí staidrimh náisiúnta agus ar údaráis náisiúnta eile dá dtagraítear in Airteagal 5(2) de Rialachán (CE) Uimh. 223/2009 ó Pharlaimint na hEorpa agus ón gComhairle (6), maidir leis na modúil ad hoc dá dtagraítear in Airteagal 7a den Rialachán seo a chur chun feidhme i gcomhréir le pointe (a) d’Airteagal 16(1) de Rialachán (AE) Uimh. 1296/2013 ó Pharlaimint na hEorpa agus ón gComhairle (7). I gcomhréir leis an dara fomhír d’Airteagal 128(1) de Rialachán (AE, Euratom) Uimh. 966/2012 ó Pharlaimint na hEorpa agus ón gComhairle (8), féadfaidh an tAontas deontais a bhronnadh, gan gairm tograí, ar na hinstitiúidí staidrimh náisiúnta sin agus ar údaráis náisiúnta eile. D’fhéadfadh na deontais a bheith ina n-íocaíochtaí cnapshuime agus bronnfar iad ar choinníoll go mbeidh na Ballstáit páirteach iarbhír i gcur chun feidhme modúl ad hoc.
               Airteagal 7c
               An tarmligean a fheidhmiú
               1.   Tugtar de chumhacht don Choimisiún gníomhartha tarmligthe a ghlacadh faoi réir na gcoinníollacha atá leagtha síos san Airteagal seo.
               2.   Agus na cumhachtaí atá tarmligthe i gcomhréir le hAirteagal 4(2) agus le hAirteagal 7a á bhfeidhmiú aige, áiritheoidh an Coimisiún nach gcuirfidh na gníomhartha tarmligthe ualach suntasach breise ar na Ballstáit ná ar na freagróirí.
               Ní ghlacfar na gníomhartha tarmligthe sin ach nuair atá gá leo chun forbairtí eacnamaíocha agus teicniúla a chur san áireamh. Ní athrófar leis na gníomhartha tarmligthe sin cineál roghnach na faisnéise a cheanglaítear.
               Tabharfaidh an Coimisiún bonn cirt do na gníomhaíochtaí staidrimh dá bhforáiltear sna gníomhartha tarmligthe sin, agus leas á bhaint aige, nuair is iomchuí, as ionchur ó shaineolaithe ábhartha a bheidh bunaithe ar anailís ar chost-éifeachtúlacht, lena n-áirítear measúnú ar an ualach ar fhreagróirí agus ar na costais táirgeachta, amhail dá dtagraítear i bpointe (c) d’Airteagal 14(3) de Rialachán (CE) Uimh. 223/2009.
               3.   Déanfar an chumhacht chun gníomhartha tarmligthe a ghlacadh dá dtagraítear in Airteagal 4(2) agus in Airteagal 7a a thabhairt don Choimisiún go ceann tréimhse cúig bliana ón 18 Meitheamh 2014. Déanfaidh an Coimisiún, tráth nach déanaí ná naoi mí roimh dheireadh na tréimhse cúig bliana, tuarascáil a tharraingt suas maidir le tarmligean na cumhachta. Déanfar tarmligean na cumhachta a fhadú go huathoibríoch go ceann tréimhsí comhfhaid, mura rud é go gcuireann Parlaimint na hEorpa nó an Chomhairle in aghaidh an fhadaithe sin tráth nach déanaí ná trí mhí roimh dheireadh gach tréimhse.
               4.   Féadfaidh Parlaimint na hEorpa nó an Chomhairle tarmligean na cumhachta dá dtagraítear in Airteagal 4(2) agus in Airteagal 7a a chúlghairm aon tráth. Déanfaidh cinneadh chun cúlghairm a dhéanamh deireadh a chur le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana féin.
               5.   A luaithe a ghlacfaidh sé gníomh tarmligthe, tabharfaidh an Coimisiún fógra do Pharlaimint na hEorpa agus don Chomhairle ina leith an tráth céanna.
               6.   Ní thiocfaidh gníomh tarmligthe a ghlactar de bhun Airteagal 4(2) agus Airteagal 7a i bhfeidhm ach amháin mura mbeidh aon agóid curtha in iúl ag Parlaimint na hEorpa ná ag an gComhairle laistigh de thréimhse dhá mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Cuirfear dhá mhí leis an tréimhse sin ar thionscnamh Pharlaimint na hEorpa nó na Comhairle.
               
                  (6)  Rialachán (CE) Uimh. 223/2009 ó Pharlaimint na hEorpa agus ón gComhairle an 11 Bealtaine 2009 maidir le Staidreamh Eorpach agus lena n-aisghairtear Rialachán (CE, Euratom) Uimh. 1101/2008 ó Pharlaimint na hEorpa agus ón gComhairle maidir le tarchur sonraí atá faoi réir rúndachta staidrimh chuig Oifig Staidrimh na gComhphobal Eorpach, Rialachán (CE) Uimh. 322/97 ón gComhairle maidir le Staidreamh Comhphobail, agus Cinneadh 89/382/CEE, Euratom ón gComhairle lena mbunaítear Coiste um Chláir Staidrimh na gComhphobal Eorpach (IO L 87, 31.3.2009, lch. 164)."
						
               
                  (7)  Rialachán (AE) Uimh. 1296/2013 ó Pharlaimint na hEorpa agus ón gComhairle an 11 Nollaig 2013 maidir le Clár an Aontais Eorpaigh um Fhostaíocht agus um Nuálaíocht Shóisialta (“EaSI”) agus lena leasaítear Cinneadh Uimh. 283/2010/AE lena mbunaítear Saoráid Mhicreamhaoiniúcháin don Dul Chun Cinn Eorpach le haghaidh fostaíochta agus cuimsiú sóisialta (IO L 347, 20.12.2013, lch. 238)."
						
               
                  (8)  Rialachán (AE, Euratom) No 966/2012 ó Pharlaimint na hEorpa agus ón gComhairle an 25 Deireadh Fómhair 2012 maidir leis na rialacha airgeadais is infheidhme maidir le buiséad ginearálta an Aontais agus lena n-aisghairetar Rialachán (CE, Euratom) Uimh. 1605/2002 (IO L 298, 26.10.2012, lch. 1)”."
						
            
         
               (3)
            
            
               Cuirtear an méid seo a leanas in ionad Airteagal 8:
               “Airteagal 8
               An nós imeachta coiste
               1.   Tabharfaidh an Coiste um an gCóras Staidrimh Eorpach arna bhunú le Rialachán (CE) Uimh. 223/2009 cúnamh don Choimisiún. Beidh an Coiste sin ina choiste de réir bhrí Rialachán (AE) Uimh. 182/2011 ó Pharlaimint na hEorpa agus ón gComhairle (9).
               2.   I gcás ina déanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.
               
                  (9)  Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí chur chun feidhme ag an gCoimisiún (IO L 55, 28.2.2011, lch. 13).”."
						
            
         Airteagal 2
   Ní dhéanfaidh an Rialachán seo difear do na nósanna imeachta chun bearta a ghlacadh dá bhforáiltear i Rialachán (CE) Uimh. 577/98 arna dtionscnamh ach nach bhfuil críochnaithe roimh 18 Meitheamh 2014.
   Airteagal 3
   Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
   
   
      Beidh an Rialachán seo ina cheangal go huile agus go hiomlán agus infheidhme go díreach i ngach Ballstát.
      Arna dhéanamh sa Bhruiséil an 15 Bealtaine 2014.
      
         
            Thar ceann Pharlaimint na hEorpa
         
         
            An tUachtarán
         
         M. SCHULZ
      
      
         
            Thar ceann na Comhairle
         
         
            An tUachtarán
         
         D. KOURKOULAS
      
   
   
      (1)  Seasamh ó Pharlaimint na hEorpa an 15 Aibreán 2014 (nár foilsíodh fós san Iris Oifigiúil) agus cinneadh ón gComhairle an 8 Bealtaine 2014.
   
      (2)  Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí chur chun feidhme ag an gCoimisiún (IO L 55, 28.2.2011, lch. 13).
   
      (3)  Rialachán (CE) Uimh. 577/98 ón gComhairle an 9 Márta 1998 maidir le suirbhé samplach ar an bhfórsa saothair a eagrú sa Chomhphobal (IO L 77, 14.3.1998, lch. 3).
   
      (4)  Rialachán (AE, Euratom) Uimh. 966/2012 ó Pharlaimint na hEorpa agus ón gComhairle an 25 Deireadh Fómhair 2012 maidir leis na rialacha airgeadais is infheidhme maidir le buiséad ginearálta an Aontais agus lena n-aisghairtear Rialachán (CE, Euratom) Uimh. 1605/2002 (IO L 298, 26.10.2012, lch. 1).
   
      (5)  Rialachán (CE) Uimh. 223/2009 ó Pharlaimint na hEorpa agus ón gComhairle an 11 Márta 2009 maidir le Staidreamh Eorpach agus lena n-aisghairtear Rialachán (CE, Euratom) Uimh. 1101/2008 ó Pharlaimint na hEorpa agus ón gComhairle maidir le tarchur sonraí atá faoi réir rúndachta staidrimh chuig Oifig Staidrimh na gComhphobal Eorpach, Rialachán (CE) Uimh. 322/97 ón gComhairle maidir le Staidreamh Comhphobail, agus Cinneadh 89/382/CEE, Euratom ón gComhairle lena mbunaítear Coiste um Chláir Staidrimh na gComhphobal Eorpach (IO L 87, 31.3.2009, lch. 164).